b'\n_START_ARTICLE_\nKim Daugaard (musiker)\n_START_SECTION_\nOpv\xc3\xa6kst og tidlig karriere\n_START_PARAGRAPH_\nHar en stores\xc3\xb8ster ved navn Marianne, der er 4 \xc3\xa5r \xc3\xa6ldre. Han startede p\xc3\xa5 Ny Holte Skole, men kom senere p\xc3\xa5 Herlufsholm Kostskole. Han blev student fra Holte Gymnasium i 1971 og l\xc3\xa6ste derefter medicin i 4 \xc3\xa5r og brugte 8 \xc3\xa5r p\xc3\xa5 at l\xc3\xa6se til tandl\xc3\xa6ge. Han blev cand. stip. p\xc3\xa5 K\xc3\xb8benhavns Tandl\xc3\xa6geskole, kir. afd. i 1989._NEWLINE_Begge for\xc3\xa6ldrene spillede musik, og Daugaard startede som 9-\xc3\xa5rig med at spille mandolin, og b\xc3\xa5de han og s\xc3\xb8steren blev ogs\xc3\xa5 sendt til klaverundervisning, men der gik ikke l\xc3\xa6nge, f\xc3\xb8r det i stedet var guitaren, der tiltrak sig Daugaards opm\xc3\xa6rksomhed, og sammen med vennen Alan dannede han bandet The Plectors. Som 19-20 \xc3\xa5rig tog han bassen til sig efter at have oplevet Niels-Henning \xc3\x98rsted Pedersen spille.\n_START_SECTION_\nKarriere\n_START_PARAGRAPH_\nF\xc3\xb8r tiden i Shu-bi-dua, spillede Kim bl.a. med i The Boomerangs i 3 \xc3\xa5r, men har ogs\xc3\xa5 v\xc3\xa6ret en del af Palles Nosser, Aorta, Nation Wide Band, Halberg/Larsen, Nissen/Fjeldsted og Los Valentinos.\n_START_SECTION_\nShu-Bi-Dua\n_START_PARAGRAPH_\nI 1977 medvirkede han som bassist p\xc3\xa5 Michael Hardingers f\xc3\xb8rste Solo LP We Are Brothers.  Dette banede vejen for at Daugaard overtog bassen i Shu-Bi-Dua, da bandet senere samme \xc3\xa5r stod overfor at skulle have ny bassist._NEWLINE_Fra 1977-2011 var Kim en fast bestanddel af Shu-bi-dua, han blev hurtigt kendt for sine meget pr\xc3\xa6cise og melodi\xc3\xb8se basgange; men ogs\xc3\xa5 som den p\xc3\xa6ne fyr som tiltrak sig masser af kvindelig opm\xc3\xa6rksomhed. Udover at l\xc3\xa6gge en solid bund i musikken med sin bas, udviste Kim alsidighed i lejlighedsvist at spille en taktfast rytmeguitar, samt at arrangere nogle af de korarrangerementer som sidenhen blev Shu-bi-duas varem\xc3\xa6rke.\n_START_SECTION_\nEfter Shu-bi-dua\n_START_PARAGRAPH_\nEfter at have holdt sig uden for rampelyset i et par \xc3\xa5r, offentliggjorde Michael Hardingers orkester, Hardinger Band, i 2013 at Daugaard var kommet med i gruppen som erstatning for sin egen s\xc3\xb8n Kasper Daugaard, der var g\xc3\xa5et ud for at v\xc3\xa6re med i bandet Lukas Graham.\n_START_SECTION_\nSidel\xc3\xb8bende aktiviteter\n_START_PARAGRAPH_\nUdover at have medvirket i Shu-bi-dua, har han ligeledes medvirket som studiemusiker i et hav af \xc3\xb8vrige danske produktioner med bl.a. Alberte, Stig Kreutzfeldt, Tommy Seebach, News, Kasper Winding, Laban m.fl. samt som livemusiker i adskillige sammenh\xc3\xa6nge; bl.a. for DR og TV 2._NEWLINE_I dag arbejder Daugaard p\xc3\xa5 deltid som specialtandl\xc3\xa6ge i K\xc3\xb8benhavn.\n_START_SECTION_\nPrivatliv\n_START_PARAGRAPH_\nKim blev gift med Elsebeth Drachmann, og sammen fik de s\xc3\xb8nnen Kasper Daugaard, der blev f\xc3\xb8dt i 1983. De blev dog senere skilt. I sommeren 2011 blev Kim far for anden gang, da han og k\xc3\xa6resten Marlene blev for\xc3\xa6ldre til Elliot.'